Antallet af udenlandske studerende, primært fra EU-lande, som sidste år fik støtte, fordi de samtidig arbejder mindst 10-12 timer om ugen i Danmark, voksede til 5357 fra 2902 året før.

Tallet er steget voldsomt, siden en EU-dom i 2013 fastslog, at de udenlandske studerende har ret til den danske uddannelsesydelse, og sidste år medførte det en udgift på 219 millioner kroner før tilbageløb af skatter og afgifter.

Og det er bekymrende, mener Venstres SU-ordfører Mads Rørvig.

- Det er penge, der bliver taget fra danske studerende og brugt på udenlandske studerende, siger han til Ritzau.

- Og oven i udgiften til SU, får de også en gratis uddannelse, påpeger Mads Rørvig, som vil i dialog med uddannelses- og forskningsminister Sofie Carsten Nielsen (R).

Venstres SU-ordfører Mads Rørvig vil gøre noget ved stigningen i SU til udlændinge. Foto: Scanpix

Ligger indenfor rammerne

Han lader sig ikke berolige af, at tallene fortsat ligger inden for det skøn, der blev foretaget i forbindelse med SU-reformen i 2013.

- Tallet er inden for rammen, men stigningstakten er bekymrende. Det kan godt være, at ministeren vil lukke øjnene og sige, der er ikke noget problem, men vi kan se, at man skubber en regning foran sig, som skal betales på et tidspunkt.

Spørgsmål: Men kan det ikke være en investering i fremtiden, hvis de studerende bliver i Danmark og arbejder, når de er færdiguddannede?

- Jeg håber da, at hvis man tager en uddannelse i Danmark, så bliver man også i Danmark og arbejder. Jeg er bare bekymret for, at man kommer til Danmark for at få en høj ydelse.

- Hvis man kommer fordi, vi har nogle gode universiteter, så tror jeg, sandsynligheden for, at man bliver, er større, siger Mads Rørvig.